Ce sancțiuni au primit piloții care au adormit în timpul zborului. 150 de persoane, în pericol de moarte
- Bianca Ion
- 11 martie 2024, 20:43
Piloții care au adormit în timpul zborului și au pus în pericol viața a 150 de persoane au fost sancționați. Incidentul a fost grav evaluat de reprezentanții companiei aeriene, care au luat măsuri ferme împotriva celor implicați.
Piloții care au adormit în același timp în timpul zborului și au expus la pericol viețile a peste 150 de pasageri și-au primit sancțiunile.
Ce sancțiuni au primit piloții
Compania indoneziană Batik Air i-a suspendat pe cei doi piloți în urma incidentului survenit în timpul unui zbor pe o rută internă.
"Batik Air a luat măsuri preventive prin suspendarea temporară a piloților zborului cu numărul ID-6723, pe ruta Kendari - Jakarta, care au lucrat pe 25 ianuarie", a declarat un purtător de cuvânt al companiei aeriene.
Ce s-a întâmplat în avion
Conform raportului KNKT, unul dintre piloţii zborului Batik Air nu s-a odihnit suficient în noaptea precedentă zborului. La aproximativ 90 de minute după decolare, căpitanul a solicitat permisiunea copilotului său să se odihnească pentru o perioadă. Acesta a primit aprobarea, iar apoi copilotul a preluat controlul aeronavei. De asemenea, acesta din urmă a adormit involuntar, conform raportului întocmit de autorități.
"Comandantul secund avea doi copii gemeni în vârstă de o lună. Soţia sa a avut grijă de bebeluşi, iar el a asistat în timp ce se afla acasă", se arată în raport.
Piloţii implicaţi în incidentul din 25 ianuarie au fost suspendaţi temporar, a precizat compania aeronautică Batik Air.
Regulile pentru piloții care zboară noaptea se schimbă
Cazul a determinat revizuirea operaţiunilor de zboruri de noapte din Indonezia, relatează The Guardian. Anchetatorii nu au dezvăluit numele celor doi protagoniști. Au precizat, însă, că piloții erau indonezieni şi aveau 32 şi 28 de ani.
Ministerul Transporturilor a "mustrat ferm" compania Batik Air pentru acest incident, a declarat directorul general al transportului aerian, Maria Kristi Endah Murni. Oficialul guvernamental a cerut companiilor aeriene să acorde mai multă atenţie timpului de odihnă al personalului navigant.
KNKT a îndemnat Batik Air să efectueze verificări regulate în cabina de pilotaj şi să se asigure că piloţii şi echipajul de cabină s-au odihnit înainte de zboruri.